Dia Internacional di Hende Muhe

Dia Internacional di Hende Muhe (na Kòrsou/Boneiru: Dia Internashonal di Hende Muhé), originalmente conoci como Dia Internacional di e Hende Muhe Trahado, ta un dia festivo internacional cu ta conmemora riba dia 8 di maart e lucha di hende muhe pa su participacion den sociedad y pa su desaroyo integro como persona, basa riba igualdad cu hende homber. Cada aña e celebracion tin un tema specifico.

 Historia 
Su origin ta e accidente tragico cu a tuma lugar 8 di maart 1908, na New York caminda un cantidad grandi di trahador a protesta den un fabrica di paña pa motibo di e abuso di e dunador di trabou y tambe pa mehora e condicionnan di trabou. Pa e motibo aki nan a wordo kita for di trabou. Relaciona cu esaki e trahadornan a cera e fabrica y a declara nan mes den welga. Repentinamente a surgi un incendio provoca, cual a costa bida di 129 trahador femenino den e fabrica. Esaki tabata e inicio di e lucha femenino pa igualdad di genero.thumb|left|200px|Clara Zetkin y Rosa Luxembourg na januari 1910

Na 1910 durante e Conferencia Internacional di Muhe Socialista na Copenhagen e delegadonan aleman  Clara Zetkin, Käte Duncker, Paula Thiede y algun otro ta propone pa estableci un Dia di Hende Muhe cu ta celebra anualmente. Un 100 delegado representando 17 pais ta bay di acuerdo cu e idea como strategia pa promove derechonan igual, incluso derecho di voto pa hende muhe. Un aña despues riba dia 19 di maart 1911 mas di un miyon hende na Austria, Dinamarka, Alemania y Suisa ta celebra e prome Dia Internacional di Hende Muhe.

Despues cu el'a wordo adopta oficialmente na Union Sovietiko e Dia Internacional di Hende Muhe tabata ser celebra mas tanto na pais comunista y dor di e movimiente comunista mundial. E ta keda un dia festivo comunista te 1967, ora el'a ser integra den e di dos ola feminista, cu cual e ta asumi un caracter activista. Den decada 1970 y 1980 gruponan di muhe ta uni na gruponan iskierdista y organisacionnan laboral pa demanda pago igual, oportunidad economico igual, derechonan legal igual, derechonan di mama, cuido di mucha subsidia y prevencion di violencia contra hende muhe. 

Na 1972 e Asamblea General di Nacionnan Uni (NU) den su resolucion 3010 ta declara e aña 1975 como Aña Internacional di Hende Muhe. Despues cu NU mes ta cuminsa celebra e dia anualmente e ta invita na 1977 tur estado pa, conforme su tradicion y costumber nacional, declara e 8 di maart como Dia Internacional pa e Derechonan di Hende Muhe y Paz Internacional.

 Dia festivo oficial 
Dia International di Hende Muhe ta un dia di fiesta oficial na varios pais rond mundo; entre otro na

Ademas tin cierto pais cu si generalmente ta observa e Dia Internacional de Hende Muhe apesar di no ta un dia di fiesta oficial. Entre e paisnan aki ta encontra Aruba, Australia, Bosnia Herzogovina, Bulgaria, Chile, Camerun, Croatia, Kòrsou, Rumania y Vietnam.

Category:Dia internashonal
Category:Sociedad